Härmä Air investoi kasvuun ja kehitykseen – uudet tuotanto- ja liiketilat Härmästä

Vastatakseen kasvavaan kysyntään Härmä Air on investoinut uuteen kiinteistökokonaisuuteen, jonka kehittäminen tehokkaiksi tuotanto- ja liiketiloiksi alkaa välittömästi. Keskeisellä paikalla sijaitseva 3 700 neliömetrin kiinteistö tarjoaa runsaasti lisätilaa toiminnan kehittämiseen.

Brändinmukaiset tilat vastaamaan tuotteen laatua

Härmä Air suunnittelee ja valmistaa innovatiivisia terässavupiippuja. Suomessa suunnitellut ja valmistetut Siro-savupiiput tunnetaan myös Euroopassa.

“Olemme onnistuneet luomaan laadukkaan tuotteen, jonka suosio kasvaa tasaiseen tahtiin. Investoinnin myötä voimme vastata kasvavaan kysyntään sekä uudistaa tuotanto- ja liiketilamme vastaamaan tuotteemme korkeaa laatua”, kertoo Mika Koivisto, Härmä Airin toimitusjohtaja.

Lisää tehokkuutta ja viihtyvyyttä

Uuden kiinteistön keskeinen sijainti helpottaa alihankkijoiden kanssa tehtävää yhteistyötä, mikä lisää toimitusketjun joustavuutta ja nopeuttaa materiaalien kulkua tuotannon ja varastoinnin välillä.

Selkeäpohjainen kiinteistö mahdollistaa tehokkaan layout-suunnittelun, mikä parantaa tuotannon läpivirtausta sekä optimoi raaka-aineiden ja valmiiden tuotteiden sijoittelun. Tämä edistää sujuvaa logistiikkaa, vähentää turhia siirtoja ja tehostaa tuotantoprosesseja.

Tuotannon tehostuessa myös työntekijöiden arjesta tulee mielekkäämpää. “Haluamme tarjota työntekijöillemme entistä viihtyisämmän ja toimivamman työympäristön, joka tukee sekä tehokkuutta että hyvinvointia”, kertoo Jari Hautala, Härmä Airin hallituksen puheenjohtaja.

Tuotantoon varataan omat tilat eri käyttötarkoituksiin, kun taas toimisto- ja myyntitilat sijoitetaan erilliseen yksikköön. Tämä yksikkö sisältää myös showroom-tilat, jotka palvelevat yhteistyökumppaneita esimerkiksi koulutuskäytössä ja asiakastapaamisissa.

Oikea hetki investoida

Pitkään taantumassa ollut rakennusala on jo alkanut elpyä esimerkiksi uuden rakentamislain ja korkojen laskun myötä. Rakentamisen suhdanteiden odotetaan kääntyvän entistä positiivisemmiksi ensi vuonna. Hetki olikin otollinen investoida yrityksen kasvuun tulevaisuudessa.

Kuvateksti: Uusi kiinteistö sijaitsee keskeisellä paikalla valtatien 19 varrella. Tilojen laajuus on 3 700 m2, ja ne tarjoavat erinomaiset puitteet tehokkaalle ja laadukkaalle valmistukselle.